Sudjenje Perišiću

Bivši oficir VJ: Oko Sarajeva su ginuli pripadnici elitnih jedinica Vojske Jugoslavije
General Perišić optužen je za podržavanje artiljerijskih i snajperskih napada sa položaja VRS na civile u Sarajevu...
24.11.2008. 17:42

Bivši visoki oficir Vojske Jugoslavije Borivoje Tešić svjedočio je danas na suđenju Momčilu Perišiću pred Haškim tribunalom da su elitne jedinice Vojske Jugoslavije (VJ) krajem 1993. godine djelovale na ratištu oko Sarajeva.

Tadašnji načelnik Generalštaba VJ, general Perišić optužen je za podržavanje i pomaganje artiljerijskih i snajperskih napada sa položaja Vojske Republike Srpske (VRS) na civile u Sarajevu 1992-1995. godine.

Svjedok optužbe Tešić potvrdio je da je, kao "operativac u štabu Gardijske brigade VJ" s činom majora, predvodio oko više od 100 pripadnika, te brigade koji su 30. decembra 1993. godine bili upućeni na područje Vogošće.

"Na tom terenu ukupno 200 vojnika Gardijske brigade ostalo je do kraja januara 2004. godine", rekao je Tešić.

Napomenuo je da su na području oko Vogošće prethodno djelovale i jedinice 72. specijalne brigade VJ.

U dokumentima VRS, koje su tužioci tokom iskaza Tešića uveli u spis, navedeno je da su osmorica pripadnika te brigade poginula u borbama oko Medicinskog centra u Vogošći, 27. decembra 1993. godine.

"Krajem decembra 1993. dobio sam naređenje od načelnika Štaba Specijalnog korpusa potpukovnika Ljubiše Stojmirovića da spremim ljudstvo Gardijske brigade i da idemo u Vogošću... Cilj je bio da pomognemo da se sa tog prostora povuče 72. specijalna brigada; da se izvuku tijela osam poginulih pripadnika te brigade, kao i da se stabilizuje položaj VRS oko Vogošće", izjavio je Tešić.

Odgovarajući na pitanja tužiteljke En Sadrlend (Ann Sutherland), svjedok je kazao da "pretpostavlja" da je naređenje o upućivanju jedinica u BiH "moralo doći iz Generalštaba, na čijem je vrhu bio general Perišić", budući da komandant Specijalnog korpusa Miodrag Panić nije imao ovlašćenja da to naredi.

Tešić je svjedočio i da je grupu koju je on predvodio iz Beograda na put u BiH, 30. decembra 1993. godine, ispratio general Mile Mrkšić, tadašnji komandant Kopnene vojske VJ.

"Kada smo stigli u hotel u Vogošći, tamo su već bili ljudi iz 72.specijalne brigade i nešto starješina iz Specijalnog korpusa, kao i dio Gardijske brigade...

Bili su raspoređeni na visovima oko Vogošće i na putu ka Sarajevu kod fabrike automobila", rekao je svjedok.

Po Tešićevim riječima, oficiri VJ svakodnevno su, do povratka u Srbiju, 30. januara 1994. godine, slali izvještaje u Beograd, "operativnom centru Specijalnog korpusa VJ".

Pošto mu je tužiteljka predočila dokument o tom incidentu, Tešić je potvrdio da je 2. januara 1994. u rovu na brdima iznad Vogošće ranjen pripadnik Prve gardijske brigade Milan Popović.

Tešić je kazao i da su gardisti VJ uspjeli da pregovorima sa muslimanskom stranom izvuku tijela poginulih pripadnika 72. specijalne brigade.

Tužiteljka Sadrlend je u dokaze tokom Tešićevog iskaza uvela i naređenje tadašnjeg zamjenika komandanta VRS Manojla Milovanovića da koji se "zabranjuje upotreba riječi 'jedinice VJ' u telefonskim razgovorima" i nalaže da se one nazivaju "rezervom Glavnog štaba VRS".

Tešić koji je po odlasku iz VJ bio komandnant Žandarmerije MUP Srbije, svjedočenje će nastaviti sutra.

Autor: ONASA

Pincom.info